Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 229/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Αρνάκι Λήμνου / Arnaki Limnou“

EU št.: PGI-GR-02791 – 27.7.2021

ZOP ( ) ZGO (X)

1. Ime ZGO

„Αρνάκι Λήμνου / Arnaki Limnou“

2. Država članica ali tretja država

Grčija

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

„Arnaki Limnou“ je meso jagnjet, zaklanih pri starosti 60–120 dni, ko tehtajo več kot 10 kg. Meso z označbo „Arnaki Limnou“ je pridobljeno s trupov živali, skotenih na otokih Limnos in Agios Efstratios (regionalna enota Limnos). To so jagnjeta ovc, ki se tradicionalno redijo na teh otokih in so se jima prilagodile ter se hranijo z rastlinjem z jasno opredeljenega (otoškega) geografskega območja.

Meso „Arnaki Limnou“ je nežno, sočno in mehko ter ima značilna in prijetna vonj in okus. Njegova barva je enotna in svetlo rdeča, njegova maščoba pa je povsem bela. Ima podkožno maščobo in dobro razvito mišično maso, zlasti pri kosih, ki so zelo iskani in imajo visoko tržno vrednost, kot so ledja, zadnje noge in rebra (zarebrnice).

Meso „Arnaki Limnou“ ima velik delež maščobe v užitnih tkivih, ki je večinoma medmišična („marmoriranost“). To daje proizvodu posebne organoleptične lastnosti ter prispeva k njegovi mehkosti in okusu.

Vsebnost maščobe v užitnih tkivih trupov „Arnaki Limnou“ sega od 10 % do 15 %, medtem ko užitna tkiva podobnih trupov iz drugih delov Grčije vsebujejo povprečno od 1,5 % do 3 % maščobe.

Kemijska sestava užitnih tkiv mesa „Arnaki Limnou“ je prikazana v naslednji preglednici:

Proizvod Beljakovine Maščobe „Arnaki Limnou“ 17,6 do 23,4 % 10,0 do 15,0 %

Meso „Arnaki Limnou“ se prodaja sveže v naslednjih oblikah:

— cel trup;

— pol trupa;

— kosi po teži.

3.3. Krma (samo za proizvode živalskega izvora) in surovine (samo za predelane proizvode)

Jagnjeta se skotijo med koncem novembra in koncem februarja, hranijo pa se večinoma z materinim mlekom, pri čemer obdobje dojenja traja od 45 do 60 dni. Ob koncu tega obdobja se jagnjeta navadijo uživati voluminozno krmo, za kar se uporabi prilagojena krma, sestavljena iz voluminozne krme, kot je žitna slama, in lokalno pridelanih stročnic. Po odstavitvi se jagnjeta običajno en ali dva meseca spomladi pasejo na lokalnem rastlinju skupaj z odraslimi ovcami.

Na populacijo ovc, ki se redijo na otokih Limnos in Agios Efstratios (ovce limnos), sta v omejenem obsegu vplivali pasmi mytilini (ali lesvos) in chios.

Prehrana odrasle ovce večinoma temelji na prosti paši na pašnikih na opredeljenem geografskem območju. Poleg tega vključuje tudi dopolnilne mešanice, ki običajno vsebujejo proizvode, pridobljene iz žit, stročnice, žitno slamo (predvsem trde pšenice), deteljo in proizvode iz oljnic, ki se večinoma proizvajajo na opredeljenem geografskem območju, vitamine in elemente v sledovih.

3.4. Posebne faze proizvodnje, ki jih je treba izvajati na opredeljenem geografskem območju

Označba „Arnaki Limnou“ se lahko uporablja izključno za jagnjeta, skotena, vzrejena in zaklana na opredeljenem območju. To vključuje izkrvavitev in odstranitev kože. Ovce, ki skotijo jagnjeta, so prav tako skotene in vzrejene na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Poleg tega, da morajo biti izpolnjene zahteve glede označevanja, določene v nacionalni zakonodaji in zakonodaji EU, mora biti meso „Arnaki Limnou“ ne glede na to, kako je predstavljeno za prodajo (cel trup, pol trupa ali kosi), označeno z naslednjim posebnim logotipom:

Ob zgornjem logotipu mora biti navedena številčna oznaka, ki označuje žival in kmetijsko gospodarstvo, s katerega je trup, ter datum zakola. Številčna oznaka je sestavljena iz:

— številčne oznake, ki ustreza kmetijskemu gospodarstvu, na katerem so bile živali vzrejene;

— identifikacijske oznake žive živali, ki ustreza trupu,

— datuma zakola.

Na primer trupu s kmetijskega gospodarstva s številčno oznako EL8330**** in žive živali s številko 002, zaklane 1. decembra 2020, bi bila dodeljena edinstvena oznaka 8330****002-01/12/2020.

Če je meso „Arnaki Limnou“ razrezano in pakirano, se zgoraj navedena oznaka namesti bodisi na posamezne kose bodisi na zunanjo embalažo, če je bil proizvod že pakiran, tako da se ustrezne informacije prenesejo do končnega potrošnika.

4. Jedrnata opredelitev geografskega območja

Geografsko območje, na katerem se proizvaja meso „Arnaki Limnou“, je opredeljeno z geografskimi mejami otokov Limnos in Agios Efstratios.

5. Povezava z geografskim območjem

Povezava proizvoda z opredeljenim območjem temelji na posebnih kakovostnih lastnostih mesa. Meso „Arnaki Limnou“ je znan proizvod. Ima prijetne organoleptične lastnosti, ki izhajajo iz tradicionalnih metod reje jagnjet in ovc ter njihove prehrane, ki temelji predvsem na bogatem rastlinju pašnikov na opredeljenem geografskem območju.

Posebnosti geografskega območja

Otoka Limnos in Agios Efstratios spadata v skupino otokov v severovzhodnem delu Egejskega morja. Limnos sestavljajo večinoma prostrane ravnine brez dreves. Med glavnimi značilnostmi pokrajine so pšenična in žitna polja, vinogradi, grmičevje in obširni pašniki, ki pokrivajo več kot polovico otoka. Otok Agios Efstratios (Ai Stratis) ima podobne značilnosti.

Otoka sta neločljivo povezana, tako družbeno kot tudi kulturno, pa tudi gospodarsko in trgovinsko. Med otokoma že leta potekata trgovina s številnimi proizvodi in njihov prevoz. Te neprekinjene selitve živine so vključevale tudi ovce, kar je prispevalo k njihovemu homogenemu razvoju na obeh otokih. Otok Agios Efstratios ima redno ladijsko povezavo samo z otokom Limnos.

Naravni dejavniki

Podnebje na območju je tako kot v preostalem delu Grčije značilno sredozemsko. Zime so mile in vlažne. Poletja so razmeroma vroča in suha, večina leta pa ima na splošno dolga obdobja sonca. Vseeno je podnebje na tem območju bolj suho z občasnimi močnimi vetrovi in redkimi padavinami.

Limnos in Agios Efstratios sta bila kot egejska otoka pomembna pot za postopno selitev lokalnih rastlinskih vrst z vzhoda v Grčijo, in sicer zaradi bližine rastlin, ki izvirajo iz Male Azije.

Ovce na obeh otokih se hranijo večinoma z bogatim zelnatim rastlinstvom, ki zajema sorte aromatičnih rastlin in grmičevje. Študije so pokazale, da naravno rastlinstvo otoka Limnos vključuje 756 rastlinskih vrst, večinoma terofite (55 %). Med njimi je osem vrst endemičnih v Grčiji, ena endemična v severovzhodnem Egejskem morju in ena endemična na otoku Limnos. Poleg tega na otoku Agios Efstratios kljub njegovi majhnosti raste 438 različnih rastlinskih vrst.

Na splošno je na otokih Limnos in Agios Efstratios razširjena frigana (nizko grmičevje). Dejansko 25 % pašnikov sestavlja grmičasta pokrajina. Značilne vrste frigane so: hrast prnar, trnasti bedrenec, timijan, origano, brnistra, sporiš, kadulja, trnasti ranjak, mleček, šentjanževka, navadni brškin, brškin, kaduljelistni brškin in navadni ožepek. Na območju rastejo tudi naslednje rastline: sredozemski mleček, lepljiva ditrihovka in grška lahkotnica.

V makiji lesnata vegetacija obeh otokov vključuje tudi naslednje vrste: navadni jadikovec, brnistro, esparto, mastiko, zeleno oljko, divjo oljko, rožmarin, divji špargelj, bodečo lobodiko in druge.

Območje prepredajo tudi sipine, ki jih oblikuje sklerofilno grmičevje.

Poleg tega rastlinstvo na obeh otokih pogosto vključuje naravno travo in stročnice, ki sta idealni vrsti za pašo ovc.

Živina

Populacija ovc se je zaradi dolgotrajnega in stalnega prilagajanja okolju ter po dolgem procesu selekcije in vzreje odlično prilagodila posebnim lokalnim in podnebnim razmeram ter razvila zelo posebne lastnosti, kot so samozadostnost, odpornost proti neugodnim okoljskim razmeram in endemičnim boleznim ter visokokakovostna produktivnost.

Živali so povprečne velikosti in imajo skladna razmerja. Prilagodile so se težkim geofizikalnim in podnebnim razmeram na območju ter mikroklimi in okolju otokov Limnos in Agios Efstratios.

Na splošno ima zaradi prehrane ovc in jagnjet njihovo meso značilen profil maščobnih kislin. Maščobna sestava mesa je povezana z zadostnim deležem polinenasičenih maščobnih kislin, prisotnih v rastlinah, kar je zelo zaželeno, saj se povezuje s posebnim okusom proizvedenega mesa. S prosto pašo se tudi povečuje koncentracija drugih zaželenih mikrohranil v mesu, kot so vitamini in naravni antioksidanti.

Človeški dejavniki

Tradicionalna metoda reje živali temelji na značilnih kamnitih ogradah („mantres“), v katerih so živali nastanjene blizu pašnikov. Ta tradicionalna metoda nastanitve živali („mantres“) omogoča neposreden dostop do okoliških pašnikov.

Tradicionalne prakse živinorejcev vplivajo na lastnosti proizvoda „Arnaki Limnou“. Zlasti pozna odstavitev jagnjet (po približno 60 dnevih) prispeva k rasti zdravih jagnjet s precejšnjimi zalogami maščobe na njihovih telesih. Poleg tega zaradi upravljanja čred z uporabo tradicionalnega sistema vzreje v ogradah ovcam ni treba iti daleč, da bi našle hrano, saj so pašniki v bližini ograd, razdalje na otokih pa so majhne. Živali torej niso izpostavljene velikim naporom, zaradi česar lahko shranijo veliko več medmišične maščobe kot druge podobne živali in razvijejo mišično maso.

Odstavljena jagnjeta imajo do zakola po možnosti stalen dostop do pašnikov skupaj z odraslimi živalmi. Odrasle živali in jagnjeta se pasejo vse leto in imajo zaradi sistema polekstenzivne reje neposreden dostop do pašnikov z zelo raznovrstnimi aromatičnimi užitnimi rastlinami in zelišči. S tem se v maščobnem tkivu razvijejo aromatične sestavine, proizvod pa pridobi prijetne organoleptične lastnosti. Te lastnosti vključujejo okus v povezavi z mehkobo mesa, ki je posledica količine medmišične maščobe.

Metoda polekstenzivne reje, pri kateri se s pašo čim bolj izkoristi naravni ekosistem območja, se je razvila skozi čas zaradi posebnih razmer v okolju in za prilagoditev tem razmeram. Dejansko je to način ohranjanja ekosistema in biotske raznovrstnosti območja, obenem pa sestavni del lokalne kulturne dediščine.

Veščina ovčereje se prenaša iz roda v rod, živinorejske prakse in izkušnje se predajajo mlajšim kmetom, ki danes še naprej proizvajajo znano in visokokakovostno meso „Arnaki Limnou“. Črede že stoletja upravljajo izkušeni „kehagiades“, kot se živinorejci imenujejo lokalno, za kar uporabljajo tradicionalni sistem vzreje v ogradah. S tem je bil vzpostavljen vzdržen in trajnosten model polekstenzivne ovčereje.

Posebnosti proizvoda

Kar zadeva organoleptične lastnosti proizvoda „Arnaki Limnou“, je to meso nežno, sočno in mehko. Ima velik delež skupne maščobe, ki je večinoma medmišična („marmoriranost“), kar pozitivno vpliva na okus in mehkost proizvoda.

Zaradi starosti, izbrane za zakol, je trup razmeroma težek. Ima tudi dobro razvito mišično maso, zlasti pri kosih, ki so zelo iskani in imajo visoko tržno vrednost, kot so ledja, zadnje noge in rebra (zarebrnice).

Vzročna povezava med geografskim območjem in posebnostmi proizvoda

Meso „Arnaki Limnou“ ima prijetne organoleptične lastnosti in je zelo razširjen proizvod, ki se že številna leta proizvaja na obeh otokih. Posebni okoljski dejavniki in človeške prakse, ki so dolgo prevladovale na opredeljenem geografskem območju otokov Limnos in Agios Efstratios, so privedli do razvoja proizvoda s prijetnimi lastnostmi, po katerih se „Arnaki Limnou“ razlikuje od drugih proizvodov.

Ovčereja je osnova živinorejske dejavnosti in poteka na obeh otokih. Pašno rastlinje je na obeh otokih zelo podobno. Limnos ima velike pašne površine, ki pokrivajo tretjino skupne površine otoka. Grmičasta pokrajina predstavlja približno 25 % pašnikov na otoku. Rastlinje na teh območjih je nizko, široko razmaknjeno in razpršeno. Prevladuje trnasti bedrenec, ob njem pa rastejo timijan in številne aromatične rastline.

Za pašnike na otokih Limnos in Agios Efstratios je značilna velika nosilna zmogljivost, na njih pa rastejo različne aromatične rastline. Tako se dobijo mesni proizvodi, v katerih ima maščoba organoleptične lastnosti, ki jih opredeljuje raznovrstnost aromatičnih in drugih rastlin na pašnikih. Kakovostne in organoleptične lastnosti proizvoda torej izhajajo iz obsežnega dostopa živali do pašnikov.

Blag teren opredeljenega območja z nizkoležečimi ravninami omogoča enostaven dostop do pašnikov, ki so v bližini tradicionalnih nastanitvenih objektov. Živali torej niso izpostavljene velikim naporom, zaradi česar lahko shranijo veliko več medmišične maščobe kot druge podobne živali in razvijejo mišično maso.

Ovce, ki se pasejo na otokih Limnos in Agios Efstratios, zaužijejo številne različne aromatične užitne rastline in zelišča. Za hrano jim ni treba iti daleč, saj sta otoka majhna.

Zaradi podnebnih razmer lahko živali vse leto živijo zunaj na pašnikih namesto v hlevih. Zato imajo jagnjeta po obdobju hranjenja izključno z mlekom do zakola dostop do pašnikov. Paša prispeva k visoki vsebnosti maščob v užitnih tkivih. Živali se večinoma hranijo s prosto pašo.

Odrasle ovce imajo skoraj vse leto trajen dostop do pašnikov, kar velja tudi za jagnjeta do njihovega zakola. Zaradi te kombinacije neposredne paše na bogatem rastlinju obeh otokov in dolgega dojenja živali, ki se redijo s polekstenzivno metodo, imajo trupi zadostno mišično maso in medmišično maščobo, kar daje mesu njegovo kakovost in opredeljujoče lastnosti.

Količina medmišične maščobe mesa „Arnaki Limnou“ neposredno vpliva na vsebnost vlage in teksturo mesa ter na njegova okus in vonj, ki se razvijeta ob kuhanju.

Identiteta proizvoda z označbo „Arnaki Limnou“ temelji na metodi polekstenzivne reje, prosti paši in tradicionalnih praksah, ki jih uporabljajo živinorejci. Povpraševanje po proizvodu „Arnaki Limnou“ z opisanimi prijetnimi lastnostmi je spodbuda za ohranjanje navedenih živinorejskih praks, s katerimi se zagotavljajo te lastnosti.

Vse zgoraj navedeno prispeva h kakovosti in prijetnim organoleptičnim lastnostim mesa „Arnaki Limnou“, zaradi katerih je pridobilo svoj sloves. Proizvod je povezan z gastronomsko tradicijo otokov, na katerih so lokalne jedi, kot je jagnje „kaspakino“, med najbolj priljubljenimi tako med domačini kot tudi med turisti.

Sklic na objavo specifikacije

http://www.minagric.gr/images/stories/docs/agrotis/POP-PGE/2021/prodiagrafes_arnaki_limnou150222.pdf

(1) UL L 343, 14.12.2012, str. 1.